**ทำอย่างไรให้ Club น่าสนุก**

ดังที่ได้เคยกล่าวไว้แล้วว่า การจัด Club หรือกิจกรรมชุมนุมเป็นกิจกรรมหนึ่งที่จะช่วยส่งเสริมการเรียนรู้ และช่วยเสริมสร้างทัศนคติ ที่ดีต่อการเรียนภาษาอังกฤษ ครั้งนี้จึงขอนำเสนอแง่คิดต่างๆที่เกี่ยวข้องกับการจัด Club จากประสบการณ์ที่ได้รับ(ซึ่งสะท้อน)มาจากผู้เรียน เพื่อให้การจัด Club น่าสนุก ไม่น่าเบื่อหรือฝืดไม่มีชีวิตชีวา ……..ทำอย่างไรล่ะ?

**1. เคลื่อนไหว** ทำอย่างไรก็ได้ให้ผู้เรียนในกลุ่มได้เคลื่อนไหว ได้พูด ได้ทำ เช่นการจัดเข้ากลุ่มกันเองระหว่างผู้เรียนนำเสนอเรื่องราวหน้าชั้น การเดินเวียนสัมภาษณ์และให้สัมภาษณ์ซึ่งกันและกัน การออกมาเล่าเรื่องจากรูปภาพง่ายๆ การเล่าเรื่องจากคำที่ได้ยินจากครูหรือจากเพื่อน การเลื่อนไหวยังหมายถึง การเคลื่อนไหวอวัยวะทั้งของครูและผู้เรียน ครูควรจะยืนอย่างไรหน้าชั้น ยืนจุดเดิมนานแค่ไหนครูเดินเข้าไปหาผู้เรียนด้วยท่าทางอย่างไรเมื่อต้องการถามคำถามและฟังคำตอบอย่างใกล้ชิด ครูควรแสดงอากับกริยาอย่างไรตั้งแต่ศีรษะจรดเท้าให้ผู้เรียนเห็นเป็นธรรมชาติเป็นปรกติตลอดจนแสดงสีหน้า และท่าทีตอบสนองผู้เรียน สำหรับผู้เรียนครูต้องจัดโต๊ะหรือเก้าอี้ให้มีช่องว่างเหมาะสมกับกิจกรรมที่ใช้การเคลื่อนไหว ควรวางตำแหน่งการเคลื่อนไหวให้เหมาะสมให้ผู้เรียนสมมารถเห็นได้ทั้งชั้น ซึ่งไม่ ควรเกิน 20 คน

**2. เฉลี่ยบทบาท** ครูต้องหากิจกรรมที่ส่งเสริมให้ผู้เรียนได้แสดงบทบาทไม่มากก็น้อยตามความสามารถของผู้เรียน ไม่ควรให้โอกาสแก่ผู้ที่มีความสามารถมากเกินควร หากจำเป็นควรให้ผู้ที่มีความสามารถหรือพื้นฐานภาษาดี เป็นผู้นำหรือคอยช่วยครู โดยที่ผู้เรียนเองหรือคนอื่นๆ อาจจะไม่รู้ตัว ผู้เรียนที่อ่อนหรือมีพื้นฐานน้อยกว่าก็จะรู้สึกว่าตนเองไม่ถูกบีบคั้นหรือเสียหน้า

**3. เป็นกันเอง** ครูต้องสร้างความเป็นกันเองกับผู้เรียนเป็นอันดับแรกของกิจกรรม เช่นจากการแนะนำตนเองแบบสั้นๆ ระหว่างครูและผู้เรียนหรือซักถามพูดคุยกันด้วยคำถามง่ายๆ เกี่ยวกับเรื่องทั่วๆ ไปที่ผู้เรียนสามารถตอบได้

**4. แปลก** เป็นหน้าที่ของครูที่จะต้องหากิจกรรมที่แตกต่างจากที่เคยให้ผู้เรียนทำหรือคาดว่าเป็นเรื่องที่ผู้เรียนไม่เคยเรียนรู้มาก่อนเลยก็ยิ่งดี หากสี่ประการที่ได้กล่าวข้างต้นเป็นส่วนประกอบหลอมรวมในขณะจัดClub คงจะทำClubนั้นๆน่าสนุกแน่ๆหรืออาจจะนำข้อคิดเหล่านี้ไปใช้กับการเรียนภาษาในห้องเรียนปกติก็ได้

***เกี่ยวกับผู้เขียน:*** *ประสิทธิ์ มูซอ*

* *อดีตอาจารย์ประจำอิสลามวิทยาลัยแห่งประเทศไทย*
* *(MA in Applied Linguistic (Resource-Based Learning), Diploma in Resource-Based Learning)*
* *อาจารย์ผู้ร่วมจัดกิจกรรม club ของศูนย์การเรียนรู้แบบพึ่งตนเอง คณะศิลปศาสตร์ มจธ.*
* *อาจารย์พิเศษคณะศิลปศาตร์ มจธ.*